Predkladacia správa

Sektor rastlinnej výroby je v hospodárskom  roku 2002/2003 sprevádzaný značnými výkyvmi počasia. Nadmerné zrážky na jeseň roku 2002 boli príčinou zníženého osevu ozimín. Odporúčaná výmera ozimných obilnín mala dosiahnuť 481 tis. ha, zasiatych však bolo iba 362 tis. ha. Tieto v dôsledku dlhej a chladnej zimy zle prezimovali a po jarných vyorávkach predstavovala zberová plocha 342 tis. ha. Výrazne horšia situácia nastala pri repke olejke (ozimnej), kde z celkovej výmery 128 tis. ha bolo v dôsledku nepriaznivých klimatických podmienok vyoraných 78 tis. ha, čo predstavuje deficit vo výmere takmer 61%. Extrémne jesenné a zimné počasie vystriedala suchá jar roku 2003 sprevádzaná nedostatkom vlahy a teplotnými rekordmi storočia s dlhodobým trvaním. Lokálne zrážky síce v niektorých regiónoch tento stav čiastočne eliminovali ale celkový dopad na produkciu jednotlivých komodít je veľmi vysoký. Uvedené skutočnosti sa výrazne podieľajú na hospodárskych výsledkoch rastlinnej výroby v tomto roku. 
	Dlhotrvajúce sucho v tomto roku ovplyvnilo okrem produkcie obilnín, olejnín a zeleniny aj produkciu jednoročných a viacročných krmovín na ornej pôde v dôsledku zníženia počtu kosieb. Celkovú situáciu zhoršuje skutočnosť, že niektoré poľnohospodárske subjekty museli z lúk a pasienkov stiahnuť dobytok pre zaschnuté porasty a už v tomto čase kŕmia zásobami určenými na zimné obdobie. 
	Osobitosťou sucha v roku 2003 je skutočnosť, že zasiahlo iba niektoré regióny Slovenska. Menší dopad sucha je na severe a severozápade územia, kde zároveň bolo relatívne chladnejšie ako na juhozápade Slovenska. Posúdenie konkrétnych škôd si vyžaduje ďalšie hodnotenie vo vzťahu k pestovaným plodinám.	
V tejto situácii vystupuje do popredia otázka intenzívneho využívania závlah. Plnému využívaniu závlah však bráni komplexnosť týchto zariadení.
Postupnou liberalizáciou obchodu s agropotravinárskymi komoditami s EÚ aj s okolitými krajinami a zvýšenou ponukou nad dopytom  na trhu v krajinách  pristupujúcich k EÚ sa zvýšili dovozy, čo spôsobilo rozkolísanie domácich cien u niektorých komodít, hlavne bravčového mäsa a hydiny.